Document ID: 31978R1346

RÅDETS FORORDNING (EØF) Nr. 1346/78
af 19. juni 1978
om ændring af forordning (EØF) nr. 2358/71 om den fælles markedsordning for frø
RÅDET FOR DE EUROPÆISKE FÆLLESSKABER HAR -
under henvisning til traktaten om oprettelse af Det europæiske økonomiske Fællesskab, særlig artikel 43,
under henvisning til forslag fra Kommissionen,
under henvisning til udtalelse fra Europa-Parlamentet (1),
under henvisning til udtalelse fra Det økonomiske og sociale Udvalg (2), og
ud fra følgende betragtninger:
I henhold til Rådets forordning (EØF) nr. 2358/71 af 26. oktober 1971 om den fælles markedsordning for frø (3), senest ændret ved forordning (EØF) nr. 1167/77 (4), ydes der på visse betingelser støtte til produktion af frø; ydelse af denne støtte vedtages hvert år for det produktionsår, der begynder det følgende år;
frøproduktionen er for de fleste arters vedkommende karakteriseres ved, at den strækker sig over flere år; for at opnå en bedre tilrettelæggelse af produktionen bør den støtte, der indtil nu er blevet fastsat, erstattes af en støtte, som fastsættes for to på hinanden følgende produktionsår;
det er nødvendigt, at der er tilstrækkelige oplysninger til rådighed vedrørende situationen og udsigterne for udviklingen på Fællesskabets marked; på dette område gør fællesskabsordningen det muligt at indhente de nødvendige oplysninger vedrørende frø, der er produceret i Fællesskabet, da det ifølge den gældende ordning kun er tilladt at afsætte certificeret frø, dvs. frø, der er produceret i godkendte virksomheder eller under behørigt registrerede kontrakter; i øvrigt sikres Fællesskabets forsyning for en meget stor del gennem formeringskontrakter, der er indgået med producenter etableret i tredjelande; det bør derfor kræves, at disse kontrakter registreres for de arter, som spiller en betydelig rolle for forsyningen af Fællesskabets marked; det er desuden vigtigt, at statistikken over disse oplysninger omfattes af tavshedspligt for derved at sikre de pågældende, at oplysningerne ikke vil blive anvendt til andre formål, således at der kan opnås fuldtstændigt objektive angivelser -
UDSTEDT FØLGENDE FORORDNING:
Artikel 1
I forordning (EØF) nr. 2358/71 foretages følgende ændringer:
a)
Artikel 3, stk. 1, andet afsnit, affattes således:
»Denne støtte, der skal være af samme størrelse for hver art eller sortsgruppe inden for hele Fællesskabet, fastsættes hvert andet år før 1. august for det produktionsår, der begynder det følgende år og for det påfølgende produktionsår. Støtten for produktionsårene 1978/1979 og 1979/1980 fastsættes dog før 1. juli 1978. Hvis der i den periode på to år, for hvilken der er fastsat en støtte, er fare for forstyrrelse af fællesskabsmarkedet, kan Rådet, der på forslag af Kommissionen træffer afgørelse med kvalificeret flertal, beslutte at ændre støtten for det andet produktionsår i den pågældende periode. Denne ændring skal foretages før 1. august i det år, der går forud for dens ikrafttræden.«
b)
Følgende artikel indsættes:
»Artikel 3a
1. For så vidt angår visse arter kan de frøformeringskontrakter, der indgås mellem en frøvirksomhed eller en forædler i Fællesskabet og en frøproducent i et tredjeland, fra den 1. februar 1979 underkastes en obligatorisk registrering hos de organer, der af hver medlemsstat er særligt udpeget hertil.
2. Medlemsstaterne meddeler regelmæssigt Kommissionen statistiske oplysninger vedrørende registrering af formeringskontrakter.
3. De oplysninger, der indhentes i forbindelse med registrering af formeringskontrakterne, må ikke anvendes til andre formål end gennemførelse af denne forordning.
4. Gennemførelsesbestemmelserne til denne artikel og især fastlæggelsen af formeringskontrakten samt fortegnelsen over de i stk. 1 omhandlede arter fastsættes efter fremgangsmåden i artikel 11.«
Artikel 2
Denne forordning træder i kraft den 1. juli 1978.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 19. juni 1978.

Labels: 6